Ապրիլի 11-ի ընտրություններից հետո Բաքուն բանակցելու ցանկություն չունի. ԼՂ ԱԺ պատգամավոր - Լուրեր Հայաստանից - Թերթ.am
Ապրիլի 11-ի ընտրություններից հետո Բաքուն բանակցելու ցանկություն չունի. ԼՂ ԱԺ պատգամավոր
20:16 • 13.04.18
Եթե ԵԱՀԿ Մինսկի խմբի եռանախագահների՝ ԱՄՆ ու Ռուսաստանի խոսքակռիվը վերածվի իրական առճակատման, նրանց «դարդը միանշանակ Ղարաբաղը չի լինելու»: Tert.am-ի հետ զրույցում ասաց Արցախի ԱԺ «Ժողովրդավարություն» խմբակցության ղեկավար Վարդգես Բաղրյանը: Պատգամավորը նշեց, որ այսօր էլ նրանց «դարդը Ղարաբաղը չէ», աշխարհի մեկ այլ անկյունը չէ, որովհետև գերտերություններն ունեն իրենց շահերը, իսկ մենք պետք է պաշտպանենք մեր շահերը: Բաղրյանն ասաց, թե դժվար է կանխատեսել՝ վաղը ինչ կլինի, արդյոք Մերձավոր Արևելքում կսկսվի՞ պատերազմ, թե ոչ: Իսկ սա, ըստ նրա, շատ կարևոր է, որովհետև Մերձավոր Արևելքը 7 սարերի հետևում չէ, այս ամենը մեր տարածաշրջանում է կատարվում և չի բացառվում, որ վաղն էլ մեզ մոտ լինի սրացում:
- Արցախի արտաքին գործերի նախարար Մասիս Մայիլյանը Tert.am-ի հետ հարցազրույցում ասել էր, որ այժմ Ադրբեջանն առաջարկում է հրաժարվել իր իսկ կողմից նախաձեռնած՝ հակամարտության կարգավորման սկզբունքների քննարկումից և անցնել ինչ-որ կառուցվածքավորված բանակցությունների։ Ձեր կարծիքով՝ ի՞նչ է նշանակում «կառուցվածքավորված»:
- Դժվար է ասել, բայց ակնհայտ է, որ Բաքուն հրաժարվում է ձեռք բերված բոլոր պայմանավորվածություններից, ինչի մասին վերջերս խոսել էր նաև Ռուսաստանի արտաքին գործերի նախարար Սերգեյ Լավրովը: Նա, իհարկե, հասցեական չի ասում, որ հենց Ադրբեջանն է հրաժարվել պայմանավորվածություններից, բայց իր խոսքից ակնհայտ երևում է, թե ում մասին է խոսքը: Ադրբեջանում ապրիլի 11-ին տեղի ունեցած ընտրություններից հետո, կարծում եմ, որ Ադրբեջանը բանակցելու ցանկություն չունի, նա շարունակելու է այնպես, ինչպես կա, ավելին՝ հոխորտալու է, մտադրություն ունի դարձյալ ռազմական ճանապարհով լուծել հարցը:
- Անցումը «կառուցվածքավորված» բանակցությունների, ինչ-որ նոր առաջա՞րկ է:
- Ես որևէ տեղեկություն չունեմ, թե ինչ է դա նշանակում: Որքանով ես եմ տեղյակ, բանակցային սեղանին նոր առաջարկ չկա: Ս. Լավրովը վերջերս խոսում էր Կազանի փաստաթղթի մասին: Գոնե ինձ որևէ նոր առաջարկի կամ փաստաթղթի մասին հայտնի չէ:
- Ասացիք, որ Ադրբեջանում տեղի ունեցած ընտրություններից հետո Ադրբեջանը ավելի է «հոխորտալու»: Որևէ բան կարո՞ղ է կանգնեցնել Բաքվին, զսպել կեցվածքը:
- Ադրբեջանը, կարծում եմ, որ հետին մտքեր ունի: Չեմ բացառում, որ Աստված մի արասցե, Մերձավոր Արևելքում խառը իրավիճակ ստեղծվի, Ադրբեջանը կարող է օգտվել այդ իրավիճակից ու փորձի պղտոր ջրում ձուկ բռնել: Ամեն դեպքում մենք պատրաստ ենք ցանկացած զարգացման, ձեռքներս ծալած չենք նստելու: Մենք համապատասխան եզրակացություններ ենք անում բոլոր այս իրադարձություններից: Ժողովուրդը պատրաստ է ցանկացած ոտնձգության:
- Նկատի ունեք, որ Ադրբեջանին կարող է զսպել միայն հայկական կողմի պատասխա՞նը:
- Կարծում եմ՝ այո: Հնարավոր է՝ ստեղծվի մի իրավիճակ, երբ աշխարհը զբաղված լինի այլ հարցերով, ու մենք ապավինենք միայն մեր ուժերին: Չնայած ասեմ, որ մենք միշտ էլ մեր հույսը մեզ վրա ենք դրել: Մենք համոզվել ենք, որ մենք ենք մեր բարեկամը: Հայտնի խոսք կա՝ եղունգ ունես, գլուխդ քորիր: Սա շատ բնութագրական է տվյալ պարագայում: Մտածել, որ մեկը Ադրբեջանի ախորժակը կզսպի, կփորձի նրանց հետ պահել, չէ, հետ պահողը մենք ենք, մեր հայրենիքը պաշտպանողը մենք ենք:
- Տեսնում ենք, որ ԵԱՀԿ Մինսկի խմբի եռանախագահներից երկուսը՝ ԱՄՆ-ն ու Ռուսաստանը, հակամարտում են: Անգամ խոսվում է Սիրիան հարվածելու, ռազմական գործողությունների հնարավոր մեկնարկի և այլ սցենարների մասին: Եթե ԱՄՆ ու ՌԴ հարաբերությունները սրվեն, ի՞նչ ազդեցություն կունենա դա Արցախի հարցի կարգավորման վրա:
- Հնարավոր է, որ նրանց հարաբերություններն ազդեն Ղարաբաղի հարցի կարգավորման վրա: Ես հենց դա նկատի ունեի, երբ ասում էի, որ աշխարհում քաոսային իրավիճակ է: Եթե Սիրիայի հետ կապված խոսքակռիվը վերածվի իրական առճակատման, նրանց դարդը միանշանակ Ղարաբաղը չի լինելու: Չնայած այսօր էլ նրանց դարդը Ղարաբաղը չէ, աշխարհի մեկ այլ անկյունը չէ: Գերտերություններն ունեն իրենց շահերը, մենք էլ պետք է հասկանանք մեր շահն ու պաշտպանենք այն: Մենք չգիտենք, թե վաղը ինչ կարող է լինել, հրթիռային պատերազմ կլինի, թե չի լինի: Եկեք չմոռանանք, որ Մերձավոր Արևելքը 7 սարերի հետևում չէ, այս ամենը մեր տարածաշրջանում է կատարվում, և չի բացառվում, որ վաղն էլ մեզ մոտ լինի սրացում:
- Փորձագետները նշում են, որ ԼՂ հակամարտությունն այն միակ հարցերից է, որտեղ Ռուսաստանն ու ԱՄՆ-ն համագործակցում են, նրանց տեսակետները չեն հակասում: Այս սրացումը կարո՞ղ է նրանց դիրքորոշումները Արցախի հարցում փոխել:
- Իհարկե կարող է: Միանշանակ չէ, որ հակասություններ չեն ունեցել: Եթե ԱՄՆ ու ՌԴ միջև լիարժեք համաձայնություն լիներ, հարցը լուծված կլիներ: Տարակարծությունները միայն Ադրբեջանի ու հայկական կողմերի միջև չեն: Տարակարծություններ կան նաև ԱՄՆ ու ՌԴ միջև: Արտաքուստ է այդպես երևում, որ նրանք համակարծիք են: Ադրբեջանում ծրագրում են 1 ամիս անց մեծ հանրահավաք անցկացնել, ռադիկալ ուժերը Ալիևից պահանջում են վերջապես լուծել Ղարաբաղի հարցը, իսկ մենք գիտենք, թե նրանց կարծիքով` ինչ ասել է լուծել Ղարաբաղի հարցը: Իրավիճակը շատ խառն է: Մենք պետք է պատրաստ լինենք ցանկացած զարգացման: